
ACORD 35/2008, DE 18 DE MARÇ, DEL PLE DEL CONSELL DE L’AUDIOVISUAL DE CATALUNYA

I. En data 18 de juliol de 2007 el Consell va aprovar, mitjançant l’Acord 229/2007, el document anomenat “Els límits de la gestió directa en la prestació del servei públic de televisió digital terrestre d’àmbit local”. Així mateix, el Consell va aprovar també sotmetre l’esmentat document a consulta pública durant un període de tres mesos a fi i efecte de rebre les corresponents aportacions, suggeriments i comentaris per part de qualsevol ciutadà interessat, prèviament a la seva aprovació definitiva.

Un cop conclòs l’esmentat període de consulta pública a través de la pàgina web del Consell, i a la vista de les diferents al·legacions presentades, l’Àrea Jurídica del Consell ha informat el següent:

“INFORME EN RELACIÓ AMB LES AL·LEGACIONS I CONSIDERACIONS REALITZADES DURANT EL PERÍODE DE CONSULTA PÚBLICA A LA PROPOSTA DE CRITERIS D’INTERPRETACIÓ DELS LÍMITS DE LA GESTIÓ DIRECTA EN LA PRESTACIÓ DEL SERVEI PÚBLIC DE TELEVISIÓ DIGITAL TERRESTRE D’ÀMBIT LOCAL.

Antecedents 

La proposta de documents de criteris d’interpretació dels límits de la gestió directa en la prestació del servei públic de televisió digital terrestre d’àmbit local, va ser aprovat inicialment pel Consell de l’Audiovisual de Catalunya en l’Acord del Ple 229/2007, de 18 de juliol. Mitjançant aquest Acord també es va considerar sotmetre l’esmentat document a consulta pública, durant un període de tres mesos, a fi i a efecte de rebre les corresponents aportacions, comentaris i suggeriments per part de qualsevol persona interessada.   

El present informe s’ha estructurat en cinc apartats en els que hi figuren les al·legacions que han presentat el Consorci Teledigital Mollet i el Consorci de la Televisió Local de Sant Adrià del Besòs i Santa coloma de Gramenet; les consideracions de l’Associació Televisions Digitals de Proximitat, Costa Brava TV, Canal 35, Pirineus TV, Mola TV, Canal Taronja, CAT 4TV i ETV; les al·legacions formulades pel Sindicat de Periodistes de Catalunya; les manifestades per la Xarxa Audiovisual Local i, en darrer lloc, les al·legacions formulades per l’empresa Infraestructuras y Gestión, 2002, SL.
1. Al·legacions que formulen el Consorci Teledigital Mollet i el Consorci de la Televisió Local de Sant Adrià del Besòs i Santa Coloma de Gramenet  

Les al·legacions formulades per part dels dos consorcis poden sistematitzar-se de la manera següent:

a) Sobre la definició del concepte de gestió directa dels serveis públics locals i la personalitat jurídica del prestador del servei

El Consorci Teledigital Mollet al·lega que del contingut del document del Consell no es desprèn amb prou claredat que els ens associatius creats pels municipis de les diferents demarcacions de televisió digital terrestre d’àmbit local puguin optar per qualsevol de les formes de gestió directa del servei previstes a la legislació de règim local i sol·licita que hauria de quedar clar en el document de criteris que els consorcis poden gestionar per sí mateixos el servei. També seria convenient que s’expressés de quina manera es determinarien els objectius atribuïts al contracte programa. Entenen que aquesta darrera qüestió podria ser l’acord de l’òrgan més representatiu democràticament (normalment el Ple) dels consorcis. 

Per la seva banda, el Consorci de la Televisió Local de Sant Adrià del Besòs i Santa Coloma de Gramenet, suggereix que el document del Consell objecte de consulta pública hauria d’adaptar la seva redacció indicant que l’existència d’una societat o entitat diferenciada com a gestora del servei diferent del municipi o administració titular és una possibilitat però en cap cas una obligatorietat.   

Resposta: De conformitat amb el que preveu l’article 33 de la Llei 22/2005, de 29 de desembre, de la comunicació audiovisual de Catalunya (en endavant, LCA), per portar a terme el servei públic audiovisual d’àmbit local, és necessari que el ple (o l’assemblea d’electes o l’òrgan plenari corresponent) aprovi el reglament que contindrà d’una banda la definició de les missions de servei públic, i d’altra banda establirà la forma d’organització per mitjà de la qual s’ha de fer la gestió directa del dit servei. 
En relació amb el segon dels elements que configuren el reglament, és a dir, en relació amb la forma organitzativa, precisa que l’ens o l’organisme de gestió que porti a terme la gestió directa ha d’assumir la definició, l’elaboració i la distribució dels continguts audiovisuals sense perjudici de la possibilitat de comptar amb el suport del sector privat d’acord amb els termes i els límits que determina l’article 23.3 LCA (és a dir, en els casos en què sigui necessària la disponibilitat de mitjans materials o professionals diferents dels de l’ens o societat responsable de la gestió, supòsit que requereix una decisió motivada).

I pel que fa a aquest ens o organisme responsable de la gestió del servei públic, l’apartat 2 precisa que ha de ser el ple (o l’assemblea d’electes o l’òrgan plenari corresponent) qui ha de nomenar (per majoria de dos terços) els màxims responsables de la gestió del servei, d’acord amb el que s’hagi previst al reglament d’organització i funcionament del servei, establint a continuació un sistema d’elecció  dels membres similar al que s’utilitza per escollir i nomenar els membres de la Corporació Catalana de Mitjans Audiovisuals. 

Del que es desprèn de l’article 33 LCA, s’ha de garantir l’autonomia dels òrgans de gestió del servei públic audiovisual local respecte dels òrgans de govern corresponents (o de les associacions o consorcis responsables); aquesta garantia es portarà a terme mitjançant la subscripció del contracte programa corresponent, que a tal efecte ha de contenir: d’una banda les regles per poder proveir els fons que siguin necessaris per poder prestar adequadament el servei; d’altra banda els objectius específics de servei públic que ha d’assumir l’òrgan gestor; i finalment, la garantia que els grups socials i polítics més representatius, així com les entitats sense ànim de lucre del territori corresponent participaran en la gestió del servei públic mitjançant la seva integració en un consell de naturalesa consultiva i assessora, que ha d’estar previst en el reglament d’organització i funcionament abans esmentat.

A la vista de l’anàlisi d’aquest precepte, no pot estimar-se cap de les al·legacions presentades, perquè efectivament, de la literalitat i de l’esperit de la norma és necessària (i per tant, obligatòria) la creació d’una persona jurídica, amb personalitat jurídica diferent a la de l’ens o el consorci titular del servei públic de comunicació audiovisual.

En qualsevol, s’estima oportú incloure al document de criteris un aclariment sobre el caràcter obligatori de la constitució d’un ens o societat responsable de la gestió.  

b) Sobre el concepte de “màxims responsables de la gestió del servei”

Segons es manifesta en aquesta al·legació, el Consorci de la Televisió local de Sant Adrià de Besòs i de Santa Coloma de Gramenet suggereix que, al seu parer, la definició de “màxims responsables de la gestió del servei” s’hauria de limitar als membres del Consell d’Administració, si s’escau, i al Director General. El consorci estima que si es confongués aquest concepte amb el d’equip directiu i aquest fos nomenat pel sistema previst per als responsables de la gestió, es podrien generar disfuncions dins de l’empresa que ha de gestionar el servei públic de televisió i, per tant, s’estaria donant el mateix rang al Director general i a la resta d’equip gerencial i directius. 

c) Supressió del text “adjunt als càrrecs nomenats i amb funcions de coordinació”

En coherència amb l’anterior suggeriment, el Consorci de la Televisió local de Sant Adrià de Besòs i de Santa Coloma de Gramenet manifesta que “no té sentit parlar de personal de direcció ‘adjunt als càrrecs nomenats i amb funcions de coordinació’ a no ser que es consideri que es tracta de responsables tècnics i que, per tant, la seva elecció i designació s’efectuarà pels mecanismes ordinaris aplicables a aquest tipus de personal”.

Resposta: La primera part de l’al·legació fa referència a la necessitat d’acotar l’abast de l’expressió “màxims responsables del servei”. Efectivament, la proposta de document incorpora la terminologia legal, sense acotar pel que fa aquest aspecte quins hagin de ser els màxims responsables. En aquest sentit, proposem acceptar l’al·legació del Consorci de la Televisió local de Sant Adrià de Besòs i de Santa Coloma de Gramenet i entendre que aquesta figura plural fa referència als membres del Consell d’administració i el gerent o director general.  
Pel que fa en canvi, a la referència al concepte “càrrecs adjunts” que inclou el document de criteris, s’ha d’entendre circumscrit a la voluntat d’aconseguir una estructura organitzativa estable, sense que en cap cas s’estengui o es pugui equiparar als màxims responsables del servei .    

2.- Consideracions formulades pels prestadors de serveis de televisió digital local

Les consideracions formulades per l’Associació Televisions Digitals de Proximitat, Costa Brava TV, Canal 35, Pirineus TV, Mola TV, Canal Taronja, CAT 4TV i ETV  poden sistematitzar-se de la manera següent: 

a) Supressió de l’apartat 3 del document “difusió de continguts per part dels prestadors de serveis de televisió de gestió privada per encàrrec de les administracions públiques”.

En aquesta al·legació se sol·licita que no s’inclogui aquest apartat en el document, doncs realment res té a veure amb la gestió de les televisions locals públiques, que són les de gestió directa per les corporacions locals, sinó que, al contrari, valori la possibilitat de proposar al Parlament de Catalunya la supressió de l’esmentada prohibició legal, bo i anul·lant l’apartat 4 de l’article 36 de la Llei 22/2005, de 29 de desembre, de comunicació audiovisual de Catalunya.

Resposta: L’apartat 3 del document de criteris analitza la difusió de continguts per part dels prestadors de serveis de televisió de gestió privada per encàrrec de les administracions públiques i en aquest sentit, a partir de la previsió de l’article 36.4 de la Llei de la comunicació audiovisual de Catalunya, estableix alguns criteris orientadors sobre els quals el Consell, amb la petició prèvia dels consorcis responsables del servei, autoritzi la difusió de continguts per part dels prestadors de serveis de televisió de gestió privada per encàrrec de les administracions públiques.

Les al·legacions efectuades per l’Associació Televisions Digitals de Proximitat, Costa Brava TV, Canal 35, Pirineus TV, Mola TV, Canal Taronja, CAT 4TV i ETV incorporen una reflexió general en virtut de la qual qüestionen l’existència de l’article 36.4 de la Llei de la comunicació audiovisual de Catalunya i, en tot cas, entenen que no els ha de ser imputable la prohibició de la no difusió de continguts per encàrrec de les administracions públiques. 

3. Al·legacions formulades pel Sindicat de Periodistes de Catalunya

L’al·legació formulada pel Sindicat de Periodistes de Catalunya pot sistematitzar-se de la manera següent: 

a) La gestió directa del servei d’informació

El Sindicat de Periodistes de Catalunya (SPC) creu que no és suficient la gestió directa del servei d’informació dels consorcis locals a través dels responsables màxims del servei, ni l’apel·lació al compliment de les normes deontològiques del periodisme per part de les empreses concessionàries. La línia editorial va més enllà de les declaracions genèriques sobre veracitat i publicitat, i es marca dia a dia en el cobriment de la informació, i per això només es pot garantir des d’una estructura amb els criteris de servei públic clars, i amb drets professionals per als informadors (estatuts de redacció).

L’SPC comprèn les limitacions pressupostàries dels nous ens que han de conformar la xarxa de televisió digital local, però a l’hora de discernir quina part de la programació pot ser externalitzada, tot i el control últim per part dels representants públics, creu que cal defensar sempre que no sigui mai la corresponent a la informació, dret constitucional bàsic que tant costa protegir quan està sotmès a les exigències de la rendibilitat econòmica o de les pressions polítiques.

Resposta: En el plantejament del document de criteris, es relacionen de forma no exhaustiva les funcions dels responsables de la gestió diària del servei de televisió que en cap cas poden ser externalitzades amb tercers: la configuració la graella diària; l’elaboració de  l’escaleta i el desenvolupament dels continguts dels programes informatius; i la selecció de les persones convidades a tertúlies, debats i a altres formats de participació de grups polítics i socials significatius.

Totes aquestes funcions, entenem que ja pressuposen una estructura mínima (més o menys àmplia en funció de la dimensió de l’ens gestor) que garanteix l’aplicació a la programació dels criteris de servei públic i que respecta els drets professionals de les persones hi treballen.

4. Consideracions formulades per la Xarxa Audiovisual Local

Les al·legacions formulades per part de la Xarxa Audiovisual Local (XAL) poden sistematitzar-se de la manera següent:

a) Acotar els casos en què cal motivar la decisió d’externalitzar serveis

Proposen que el document de criteris del Consell de l’Audiovisual de Catalunya acoti els casos en els que caldrà motivar la decisió de recórrer a l’externalització de serveis.

Resposta: En el document objecte de consulta pública es reprodueix l’apartat 3 de l’article 23 de la Llei de la comunicació audiovisual de Catalunya quan regula la possibilitat de recórrer a la participació privada (externalització) en els casos en què, segons estableix l’apartat 3 de l’article 23 de la LCA, sigui necessària la disponibilitat de mitjans materials o professionals diferents dels de l’ens o la societat responsable de la gestió directa del servei.

El document de criteris ha optat per establir aquells casos què necessàriament han de mantenir-se en seu pública, i en conseqüència, ha obviat detallar els supòsits en que s’admet la participació privada. No obstant això, entenem que una cosa és l’externalització d’elements que afectin a la prestació del servei de televisió, decisió que efectivament haurà de ser motivada i, una altra, la gestió ordinària del servei (el lloguer d’un vehicle, el d’una càmera, el de material d’oficina, etc.).   

b) Què s’entén per “màxims responsables de la gestió del servei”

Al seu parer la definició de “màxims responsables de la gestió del servei” s’hauria de limitar als membres del Consell d’Administració, si s’escau, i al Director General.  La XAL estima que si es confongués aquest concepte amb el d’equip directiu i aquest fos nomenat pel sistema previst per als responsables de la gestió, es podrien generar disfuncions dins de l’empresa que ha de gestionar el servei públic de televisió i, per tant, s’estaria donant el mateix rang al director general i a la resta d’equip gerencial i directius. 
c) Suprimir el text “adjunt als càrrecs nomenats i amb funcions de coordinació”

En coherència amb l’anterior suggeriment, la XAL considera que el concepte màxims responsables de la gestió del servei només fa referència als membres del Consell d’administració i al Director general, no té sentit parlar de personal de direcció “adjunt als càrrec nomenats i amb funcions de coordinació”.

No obstant l’anterior, consideren bona la recomanació que fa el Consell sobre que s’incorpori a l’estructura organitzativa “estable” personal de direcció sempre que les dimensions del prestador de serveis de televisió ho aconsellin.

Resposta: En relació amb les al·legacions b) i c) de la XAL, es dona per reproduïda la resposta a l’al·legació feta pel Consorci de la Televisió Local de Sant Adrià del Besòs i Santa Coloma de Gramenet.
d) Suprimir la referència al règim jurídic del contracte d’externalització

Proposen la supressió del penúltim paràgraf de la pàgina 10 de la proposta de document del Consell de l’Audiovisual de Catalunya relatiu al règim de contractació així com la següent redacció per l’últim paràgraf de la pàgina 10: “Finalment pel que fa al règim jurídic del contracte d’externalització, cal tenir en compte la Directiva 2004/18/CE del Parlament Europeu i el Consell, sobre coordinació dels procediments d’adjudicació dels contractes públics d’obres, de subministrament i de serveis, que exclou de la categoria de ‘contractes públics de serveis’ els contractes perquè els organismes de radiodifusió puguin comprar, desenvolupar, produir i coproduir material de programació i els contractes relatius al temps de radiodifusió. Aquestes disposicions han estat recollides en el Projecte de Llei de Contractes del Sector Públic, que s’està tramitant actualment a les Corts Generals”.

Resposta: S’estima l’al·legació efectuada per la XAL en el sentit d’incorporar al document un redactat conforme a la nova Llei de contractes del sector públic, que en el moment de l’elaboració de la proposta de document es trobava en fase de Projecte. 

e) Afegir un criteri més a la possibilitat que s’autoritzi la difusió de continguts per part dels prestadors de serveis de televisió de gestió privada per encàrrec de les administracions públiques

Tot i considerar encertats els criteris que s’estableixen al document de criteris del Consell, al parer de la XAL caldria que s’afegís un altre criteri, en el que encara s’acotés més la possibilitat de fer ús d’aquesta excepcionalitat. En aquest sentit, la proposta seria la següent: “Que no hi hagi cap prestador de serveis de televisió de titularitat pública que emeti a la demarcació”.

Resposta: S’estima l’al·legació i, per tant, es proposa la seva incorporació al document de criteris.
5. Al·legacions presentades per la societat Infraestructuras y Gestión 2002, SL

L’al·legació formulada per la societat Infraestructuras y Gestión 2002, SL pot sistematitzar-se de la manera següent: 

a) El document de la Comissió d’operadors del Consell de l’Audiovisual de Catalunya aprovat mitjançant l’Acord 229/2007, constitueix una vulneració del principi de gestió directa  pels Ajuntaments consagrat en la Llei de l’Estat 41/1995, de 22 de desembre, de televisió local per ones terrestres

La societat al·legant manifesta que la única novetat que introdueix el document de criteris del Consell és que redueix la gestió directa a una única potestat irrenunciable per part dels ajuntaments, i aquesta potestat irrenunciable es concreta únicament en la facultat de decidir la “graella de programació” (programació dels continguts). A més, considera que si “els ajuntaments, amb caràcter general i no excepcional com la llei preveia, no poden gestionar directament el servei de televisió digital, el que ha de fer l’Administració de la Generalitat és retirar la concessió de televisió i concedir-la als operadors privats que tenen aquesta tecnologia i capacitat per poder emetre (...)”.

Per aquests motius, sol·liciten al Consell que acordi l’arxiu del document “els límits de la gestió directa en la prestació del servei públic de televisió digital terrestre d’àmbit local”.

Resposta: L’al·legació oblida l’existència de l’apartat 3 de l’article 23 de la Llei de la comunicació audiovisual de Catalunya i, per tant, qüestiona mitjançant una reflexió de caràcter general la pròpia legalitat de l’externalització en la gestió directa en la prestació del servei públic de televisió digital terrestre d’àmbit local.

Barcelona, 14 de desembre de 2007”

II. La interpretació correcta dels límits a la gestió directa de la prestació pública del servei de televisió digital terrestre d’àmbit local, requereix de l’autoritat de regulació, entre d’altres actuacions, l’elaboració de criteris que permetin delimitar de forma adequada els conceptes que utilitza la normativa audiovisual, i concretament en la seva referència al servei públic audiovisual d’àmbit local. Aquesta tasca de delimitació és, alhora, necessària en aquells casos en què la norma atribueix al Consell de l’Audiovisual de Catalunya la competència per prendre determinades decisions destinades a concretar els supòsits i les condicions d’aplicació de les previsions relatives al servei públic audiovisual d’àmbit local.

III. Un dels mitjans emprats per diferents autoritats de regulació, així com per la pròpia Comissió Europea, de forma habitual, és el sotmetiment de determinats projectes de rellevància en sectors estratègics a consulta pública. Aquest tipus de consultes que no s’integren dins d’un procediment administratiu formalitzat, permeten en canvi, i gràcies a les possibilitats que les actuals tecnologies de la informació i comunicació ofereixen, facilitar la transparència i la participació dels diversos subjectes interessats en el marc del procés de formació dels criteris decisoris dels organismes públics, especialment en aquells casos en què ens trobem davant de sectors que presenten, des del punt de vista regulatori, una especial complexitat. 
En definitiva, sens perjudici que el Consell exerceixi en el seu dia les potestats que legalment li corresponen en matèria d’interpretació s’ha considerat pertinent d’establir, en el marc del present procediment, i de forma general, els límits de la gestió directa en la prestació del servei públic de televisió digital terrestre d’àmbit local.
Per tot l’ exposat, el Ple del Consell de Audiovisual de Catalunya, adopta els següents:
ACORDS 

1.- Aprovar els Crietris d’interpretació dels límits de la gestió directa en la prestació del servei públic de televisió digital terrestre d’àmbit local, que s'annexa al present Acord com a part integrant del mateix. 
2.- Difondre els esmentats criteris mitjançant la seva publicació a la pàgina web del Consell.

Barcelona, 18 de març de 2008

Josep M. Carbonell i Abelló



Dolors Comas d’Argemir i Cendra

President





Consellera secretària

CRITERIS D’INTERPRETACIÓ DELS LÍMITS DE LA GESTIÓ DIRECTA EN LA PRESTACIÓ DEL SERVEI PÚBLIC DE TELEVISIÓ DIGITAL TERRESTRE D’ÀMBIT LOCAL.

La interpretació correcta dels límits a la gestió directa de la prestació pública del servei de televisió digital terrestre d’àmbit local, requereix de l’autoritat de regulació, entre d’altres actuacions, l’elaboració de criteris que permetin delimitar de forma adequada els conceptes que utilitza la normativa audiovisual, i concretament en la seva referència al servei públic audiovisual d’àmbit local. Aquesta tasca de delimitació és, alhora, necessària en aquells casos en què la norma atribueix al Consell de l’Audiovisual de Catalunya la competència per prendre determinades decisions destinades a concretar els supòsits i les condicions d’aplicació de les previsions relatives al servei públic audiovisual d’àmbit local.

Aquest document de criteris pretén, d’una banda, determinar els paràmetres mínims indispensables que ens han de permetre mantenir la gestió directa en la prestació del servei públic de televisió digital terrestre d’àmbit local i, de l’altra, efectuar, amb caràcter general recomanacions als ens públics gestors dels respectius serveis de televisió, que s’incorporen a aquest document des del punt de vista del regulador audiovisual, respectant, en tot cas, el principi d’autonomia local inherent a aquests ens públics. 

Vist l’anterior, l’anàlisi que s’efectua en aquest document s’estructura d’acord amb la sistemàtica següent: 

1. El servei públic de televisió digital d’àmbit local i les missions de servei públic de la seva programació.

2. L’abast de l’externalització en els serveis de televisió d’àmbit local, entesa com l’encàrrec a tercers d’alguna o vàries prestacions que integren la gestió del servei. 

3. La difusió de continguts per part dels prestadors de serveis de televisió de gestió privada per encàrrec de les administracions públiques. 

4. Conclusions.

1. El servei públic de televisió digital terrestre d’àmbit local i les missions de servei públic de la seva programació

La Llei 22/2005, de 29 de desembre, de la comunicació audiovisual de Catalunya (en endavant, LCA), defineix en l’apartat 1 de l’article 23 el servei públic audiovisual de Catalunya com “aquell servei que consisteix en la prestació de serveis de comunicació audiovisual en règim de gestió directa per part de la Generalitat, dels ens locals de Catalunya o dels consorcis, d’acord amb el que estableix aquesta llei”. 

En relació amb aquesta qüestió, el Capítol I del Títol III de la LCA, en seu de servei públic audiovisual a Catalunya, estableix les disposicions generals comunes als prestadors públics del servei audiovisual (articles 23 a 25); més endavant, regula en el Capítol II (articles 26 a 31) el servei públic audiovisual de competència de la Generalitat i, finalment, en el Capítol III (articles 32 a 34) el servei públic audiovisual d’àmbit local, que centra l’objecte d’aquest document.

En efecte, l’article 32.1 LCA defineix el servei públic de comunicació audiovisual d’àmbit local com l’oferta, mitjançant un sistema de distribució que no requereixi l’ús de tecnologies d’accés condicional -és a dir, en obert-, d’un conjunt de continguts audiovisuals i, si escau, d’acord amb el contracte programa, de serveis addicionals de transmissió de dades orientades a la satisfacció de les necessitats democràtiques, socials, educatives i culturals de la ciutadania que integra una comunitat local. En definitiva, una televisió de proximitat. 

Així mateix, i d’acord amb aquest precepte, el servei públic de comunicació audiovisual d’àmbit local ha de transmetre una informació veraç, objectiva i equilibrada, i ha de tenir una oferta d’entreteniment de qualitat, alhora que ha de complir amb les missions de servei públic que s’enuncien a l’article 26.3 LCA, òbviament, com especifica la llei catalana, en la seva adaptació als interessos de les respectives comunitats locals. Aquest procés d’adaptació s’haurà de dur a terme, mitjançant dos instruments bàsics: el reglament d’organització i funcionament del servei públic, i el contracte programa. Mentre al primer li correspon l’adaptació, en clau local, de les missions de servei públic establertes a l’article 26.3 de la LCA, és  funció del contracte programa establir els objectius i les accions específiques que permetin concretar i desenvolupar les missions definides al reglament esmentat. 

A la vista d’aquest marc normatiu, entenem que les obligacions que els prestadors públics de serveis de televisió digital d’àmbit local han de complir respecte la seva programació poden classificar-se des d’una doble vessant: qualitativa, és a dir, que la informació s’emeti sota els paràmetres d’objectivitat, veracitat i equilibri, i alhora, que la dita programació compleixi les missions de servei públic de l’article 26.3 LCA; i quantitativa, en tant en quant aquesta programació ha de respectar el número d’hores de programació mínima, percentatges d’emissió en cadena i de sindicació de continguts, entre altres extrems. 

Vistos els elements quantitatius i qualitatius que conformen la programació que ha d’oferir el prestador públic, analitzem a continuació, la forma que ha d’adoptar la prestació d’aquest servei. D’entrada, l’article 9 de la Llei de l’Estat 41/1995, de 22 de desembre, de televisions locals per ones terrestres, disposa que quan l’àmbit territorial de la demarcació de la TDL, definida pel pla tècnic, abasti diferents municipis la gestió directa municipal del programa reservat es farà conjuntament. 

D’acord amb la previsió d’aquest precepte, la disposició addicional sisena del Reial decret 439/2004, de 12 de març, preveu que la decisió sobre la forma de gestió, correspondrà als municipis inclosos dins de la demarcació per qualsevol dels mitjans associatius que preveu la normativa bàsica local. 

En aquest mateix sentit, també les bases reguladores del procediment d’adjudicació dels programes de televisió digital local als municipis de Catalunya (Base 6) estableixen que la gestió conjunta del programa de televisió digital local per part dels ajuntaments de la respectiva demarcació ha d’efectuar-se per qualsevol de les formes que, per a la gestió directa dels serveis públics locals, estableix la normativa de referència.

L’apartat 2 de l’article 32 LCA reprodueix les anteriors previsions bàsiques en afirmar que la prestació del servei públic de comunicació audiovisual d’àmbit local ha de ser duta a terme en forma de gestió directa “... per les modalitats associatives d’ens locals establertes per la Llei i els consorcis integrats per ens locals”. 

Malgrat que no sigui l’objecte d’aquest document, és important observar que dins d’aquest procés d’implantació de la televisió digital local, els municipis que han obtingut la concessió han optat per una forma consorcial, atès que el ‘consorci’, com a ens local, és alhora administració pública i forma de gestió. Aquesta especial naturalesa del consorci, possibilita que pugui utilitzar per a l’efectiva prestació del servei qualsevol de les formes de gestió directa amb personalitat jurídica pròpia previstes a la legislació de règim local.

El cert és que hi ha una dada important que, clarament es desprèn de la LCA i que ens porta a afirmar la necessitat de crear un ens de gestió, amb personalitat jurídica pròpia i independent del consorci o de l’ens titular del servei públic de comunicació audiovisual. En efecte, per tal de garantir l’autonomia de la gestió directa i quotidiana de les emissions públiques, el model que ha previst la llei es fonamenta en l’existència de dos subjectes formalment diferenciats que subscriuen un document - contracte-programa - que haurà de reflectir una adequada previsió de finançament per a la prestació del servei, incorporant, alhora, els objectius específic de servei públic. 

En conseqüència, d’acord amb la normativa vigent, el contracte programa respon a un doble objectiu. En primer lloc, és l’instrument a través del qual es fixen i determinen els concrets objectius de servei públic que seran assumits tant per part de l’Administració competent, com de l’entitat a la qual s’encarrega de forma directa la prestació del servei. Cal tenir present que en aquest cas ens trobem davant de la prestació del servei públic audiovisual local, de tal forma que els esmentats objectius s’estableixen a partir d’un marc de referència complex. Aquest marc es troba format, d’entrada, per les missions de servei públic que de forma general estableix la LCA en el seu article 26.3; i, d’acord també amb l’article 32.1 LCA, aquestes missions conformen, alhora el marc de prestació del servei públic d’àmbit local, si bé s’especifica igualment la necessitat que siguin objecte d’un procés d’adaptació en relació amb els específics interessos i necessitats de la corresponent comunitat local.

La segona funció del contracte programa és esdevenir l’instrument, de naturalesa pluriennal, a través de la qual es garanteix un finançament estable i degudament sanejat a la vista de les accions concretes descrites i assumides en seu d’aquest contracte programa, de forma proporcionada i transparent. En definitiva, el contracte programa garanteix l’autonomia en la gestió directa del servei per part de l’entitat corresponent, sobre la base de la determinació d’uns paràmetres i uns compromisos duradors de finançament, els quals troben la seva contrapartida, lògicament, en l’assumpció d’uns determinats objectius i accions en la prestació del servei. 

El contracte programa constitueix doncs el marc en què les missions de servei públic genèricament enunciades per part d’aquell es concreten en accions i objectius molt més específics. Aquesta concreció no només té sentit en termes operatius, sinó que és la base a partir de la qual es podran quantificar, precisament, els costos de la prestació del servei públic i dissenyar a aquest efecte un específic sistema de finançament dins dels marges generals que preveu la llei.

2. L’abast de l’externalització en els serveis de televisió d’àmbit local  

Des de la perspectiva de l’assumpció de la definició, l’elaboració i la distribució dels continguts audiovisuals, per part de l’ens o l’organisme de gestió corresponent, la LCA admet el recurs a la participació privada (externalització) en els casos en què, segons estableix l’article 23.3 LCA, sigui necessària la disponibilitat de mitjans materials o professionals diferents dels de l’ens o la societat responsable de la gestió directa del servei. En tots els casos, aquesta decisió ha de ser motivada. S’analitza, a continuació, l’abast d’aquest encàrrec o recurs a la participació privada. 

D’acord amb la lletra i l’esperit de la LCA, entenem que aquesta referència a la disponibilitat de mitjans materials o professionals “diferents” dels de l’ens o societat responsables de la gestió directa, sembla pressuposar amb caràcter general, l’existència en el sí de l’organització, d’una infraestructura i d’uns mitjans, com a mínim suficients, que garanteixin la realitat de la prestació del servei. Això no obstant, amb independència de l’existència d’aquesta estructura mínima, que hem definit com a suficient, és obvi que, en l’any o els anys d’arrencada d’aquesta experiència de televisió local, caldrà flexibilitzar el rigor d’aquesta exigència. 

En qualsevol cas, i malgrat quin sigui el grau o el nivell d’externalització en la prestació del servei, la societat gestora ha de mantenir necessàriament la capacitat de decisió sobre els elements definidors de la programació; essent una de les manifestacions d’aquesta capacitat de decisió de la configuració de la graella de programació, d’acord amb els objectius i accions establerts prèviament en el contracte programa.  

Per tal de d’establir quins són els límits d’una possible externalització de la gestió de la prestació del servei públic de televisió digital d’àmbit local, és oportú analitzar les dues vessants que, entenem, incideixen en aquesta capacitat de decisió i, per tant, en l’efectiva gestió directa de la prestació del servei públic: la vessant organitzativa i la d’elaboració dels continguts i serveis audiovisuals.   

a) La vessant organitzativa

D’acord amb el que estableix l’article 33.1 i 2 LCA el prestador públic ha de tenir les infraestructures i els mitjans suficients per garantir la definició, elaboració i distribució dels continguts editorials, alhora que ha de poder valer-se, si s’escau, i en els termes més amunt dits, dels mitjans materials i professionals que proporciona el sector privat. 

A aquests efectes, l’apartat 2 de l’article 33 LCA atribueix al ple, a l'assemblea d'electes o a l'òrgan plenari corresponent el nomenament per majoria qualificada de dos terços dels màxims responsables de la gestió del servei, entenent com a màxims responsable als membres del Consell d’Administració i al gerent o director general, d'acord amb el que estableixi el reglament d'organització i funcionament del servei. Aquests nomenaments s'efectuaran a partir de l'informe preceptiu d'un consell de naturalesa consultiva i assessora, format pels grups socials i polítics més representatius dins el territori corresponent, i també per les entitats sense ànim de lucre del mateix territori, que han d'avaluar la capacitat, el mèrit i la idoneïtat dels candidats a ocupar els càrrecs de responsabilitat de la gestió del servei.
 Al marge d’aquests nomenaments, i sempre que les pròpies dimensions del prestador del servei de televisió (la societat gestora) ho aconsellin, creiem que serà recomanable que s’incorpori a l’estructura organitzativa “estable”, quan s’escaigui i sense que en cap cas pugui equiparar-se als màxims responsables del servei, personal de direcció adjunt als càrrecs nomenats i amb funcions de coordinació, a l’efecte de consolidar i recolzar la gestió diària del servei. 
Seguint aquesta lògica, entenem que hi ha funcions dels responsables de la gestió diària del servei de televisió que no poden ser externalitzades amb tercers; aquestes són:

· Confecció de la graella diària.

· Elaboració de l’escaleta i del desenvolupament dels continguts dels programes informatius.

· Selecció de les persones convidades a tertúlies, debats i a altres formats de participació de grups polítics i socials significatius.

A la vista de l’anterior, podem concloure que, malgrat es pugui contractar amb tercers mitjans materials i professionals, és voluntat del legislador que totes les decisions que afectin a la línia editorial de la programació (definició, elaboració [confecció de la graella, etc.] i distribució dels continguts audiovisuals), han de ser efectivament adoptades en seu pública, i la responsabilitat que aquestes decisions comporti ha de ser assumida per l’ens o l’organisme públic que té atribuïda la gestió directa del servei. 

b) La vessant de l’elaboració dels continguts i dels serveis audiovisuals

Dins d’aquesta vessant, cal tenir en compte que l’ens o l’organisme encarregat de la gestió directa del servei públic de televisió digital local ha de definir, elaborar i distribuir, sota la seva responsabilitat, un conjunt de programes, continguts i serveis audiovisuals, tal com diu l’article 32.1 LCA “orientats a la satisfacció de les necessitats democràtiques, socials, educatives i culturals dels ciutadans que integren una comunitat local”, sens perjudici de comptar amb la participació privada, en els termes i d’acord amb els límits establerts per l’article 23.3 de la mateixa norma. Pel que fa a aquest últim extrem, el document de criteris ha optat per establir aquells casos què necessàriament han de mantenir-se en seu pública, i en conseqüència, ha obviat detallar els supòsits en que s’admet la participació privada. 
Seguint la lògica d’aquest document de criteris, el recurs a la participació privada pot anar des de l’edició i la producció d’un programa o programes a la cessió d’un plató, o a la contractació de professionals, sempre i quan aquesta externalització no comporti la pèrdua, per part del gestor públic, de la capacitat de decidir la configuració de la programació. En aquest sentit, entenem imprescindible que en el reglament d’organització i funcionament del servei es defineixi les missions de servei públic i que aquestes es concretin (mitjançant objectius i accions) en el contracte programa. Aquestes missions i la seva implementació, constitueixen el nucli de la prestació pública del servei, atès que són l’ideari sobre el qual es materialitzarà la programació. 

D’acord amb això, cal que en el contracte programa es concreti la definició de les missions de servei públic que han de constituir el nucli de la prestació pública del servei, atès que conformen el que podríem anomenar com ‘l’element immaterial’ sobre el qual s’elaborarà la programació. Entenem, doncs, que aquesta potestat de definir els continguts i serveis audiovisuals que s’ofereixin no pot ser, en cap cas, externalitzada. Per tant, des d’aquest punt de vista no s’observa inconvenient en l’encàrrec a tercers de la producció d’aquesta programació i dels serveis audiovisuals que s’emetin o s’ofereixin, mentre es respecti l’ideari conceptual establert en el contracte programa.

En aquest sentit, es recomanable que s’estableixi en el contracte programa els criteris sobre la base dels quals es disposarà de mitjans materials o professionals diferents dels de l’ens responsable de la gestió directa del servei i els paràmetres sota els quals contractarà amb tercers els seus serveis. Per exemple, en el cas que es volguessin externalitzar els serveis informatius entenem que l’ens públic gestor haurà d’establir prèviament les circumstàncies i els termes en què l’externalització es durà a terme (causes, percentatges, salvaguardes, etc.), a banda de les previsions que corresponguin per garantir que la persona física o jurídica amb qui contracta respecti les condicions laborals del personal que té sota el seu càrrec; i que, en concret, garanteixi el compliment de les disposicions vigents en matèria de relacions laborals, seguretat social i qualsevol altra d’anàloga.

Així mateix, creiem que és important que l’externalització, des del punt de vista de l’elaboració dels continguts audiovisuals, s’efectuï amb ple respecte al compliment dels codis deontològics professionals; i, finalment, recordar l’oportunitat que la contractació amb tercers de l’elaboració dels continguts valori, en el seu cas, l’existència de criteris de proximitat, com a paràmetre de suport i de col·laboració amb la indústria audiovisual de l’àmbit de cobertura del servei públic de televisió digital local, afavorint d’aquesta forma l’establiment de sinèrgies de proximitat. 

En darrer lloc, no cal oblidar que, d’acord amb l’article 23.3 LCA, aquest recurs a la col·laboració de tercers en la prestació material del servei ha de ser degudament justificada i motivada per part de l’ens gestor corresponent. Si bé es tracta d’una matèria la qual haurà, certament, de resoldre’s, de manera principal, en el marc de la gestió quotidiana o ordinària del servei, resulta aconsellable que ja des del contracte programa s’estableixi algun tipus de criteri en relació a aquesta matèria.

Finalment, pel que fa al règim jurídic del contracte d’externalització, cal tenir en compte la Llei de contractes del sector públic
, que ha transposat a l’ordenament jurídic estatal la Directiva 2004/18/CE del Parlament Europeu i del Consell de 31 de març de 2004 sobre coordinació dels procediments d’adjudicació dels contractes públics d’obres, subministres i serveis. A aquests efectes, caldrà tenir present que l’article 13.2 d’aquesta Llei no considera subjectes a regulació harmonitzada, sigui quin sigui el seu valor estimat, els contractes “(...) que tinguin per objecte la compra, el desenvolupament, la producció o la coproducció de programes destinats a la radiodifusió, per part dels organismes de radiodifusió, així com els relatius als temps de radiodifusió”.
3. La difusió de continguts per part dels prestadors de serveis de televisió de gestió privada per encàrrec de les administracions públiques 

L’article 36.4 LCA, que s’integra en el títol IV relatiu a l’ordenació de la prestació de serveis de comunicació audiovisual per part de subjectes privats estableix la prohibició de que els prestadors de serveis de comunicació audiovisual de gestió privada puguin difondre continguts per encàrrec de les “administracions públiques”, “llevat dels publicitaris i dels casos d’ens locals que no puguin prestar directament el servei públic establert pels articles 32 i següents, per motius tècnics, econòmics, demogràfics o altres de naturalesa anàloga, l’existència dels quals sigui apreciada pel Consell de l’Audiovisual de Catalunya. Els continguts objecte de contracte s’han d’orientar en tots els casos al compliment dels principis dels servei públic audiovisual que determina aquesta llei. Sens perjudici de l’aplicació de la legislació sobre contractes de les administracions públiques, la responsabilitat editorial d’aquests continguts també correspon a l’ens públic contractant.”
D’acord amb el tenor literal d’aquest article, malgrat la LCA prohibeix amb caràcter general que l’ens o l’organisme responsable de la gestió directa del servei audiovisual d’àmbit local pugui contractar la prestació del servei públic, estableix no obstant, i de manera excepcional, que en els supòsits taxats que preveu la LCA (motius tècnics, econòmics, demogràfics o altres de naturalesa anàloga) i que apreciarà aquest Consell de l’Audiovisual de Catalunya, les administracions públiques puguin encarregar als prestadors privats la difusió de continguts de servei públic.

Advertim que estem davant d’un supòsit excepcional i puntual que, a banda de la seva justificació apreciada pel Consell, en cap cas pot constituir un recurs habitual per a prestar el servei públic de televisió d’àmbit local. En aquest sentit, atesa l’excepcionalitat esmentada, cal que la concurrència d’aquests motius sigui degudament justificada per l’ens públic davant del Consell de l’Audiovisual de Catalunya.

A la vista de l’anterior, s’enuncia en un primera aproximació, els criteris bàsics sobre els quals el Consell, prèvia petició dels consorcis responsables del servei, s’haurà de pronunciar: 

a) que els ens o organismes responsables de la gestió no puguin prestar directament el servei públic establert a l’article 32 de la LCA, per motius tècnics, econòmics, demogràfics o de naturalesa anàloga;

b) que els continguts difosos pel prestador privat compleixin amb les missions de servei públic audiovisual previstes a la LCA i al contracte programa;

c) que la responsabilitat editorial dels continguts difosos correspongui sempre a l’ens o a l’organisme públic contractant, i

d) que no hi hagi cap prestador de servei de televisió de titularitat pública que emeti a la demarcació.

4. Conclusions  

1. La gestió directa de la televisió pública d’àmbit local – materialitzada a la pràctica amb la paulatina constitució dels consorcis - ha de donar compliment en la transmissió d’informació als principis d’objectivitat, veracitat i equilibri, i alhora, ha de fer possible la incorporació a la programació - en aquest cas, d’àmbit local - de les missions de servei públic previstes a l’article 26.3 LCA; organització i funcionament d’aquest servei públic que, en definitiva, caldrà concretar en el reglament d’organització i funcionament del servei i en el contracte programa, en els termes més amunt assenyalats (missions - objectius i accions).
2.- La capacitat de decisió sobre els elements definidors de la programació ha de mantenir-se en seu pública, és a dir, resta sota el control de l’ens o la societat gestora del servei, essent una de les manifestacions d’aquesta capacitat de decisió de la configuració de la graella de programació, d’acord amb els objectius i accions establerts prèviament en el contracte programa.

Per tal de d’establir quins són els límits d’una possible externalització de la gestió de la prestació del servei públic de televisió digital d’àmbit local, és oportú analitzar les dues vessants que, entenem, incideixen en aquesta capacitat de decisió i, per tant, en l’efectiva gestió directa de la prestació del servei públic: la vessant organitzativa i la d’elaboració dels continguts i serveis audiovisuals.   

D’acord amb l’anterior, el recurs a la participació privada, entesa com l’encàrrec a tercers d’alguna o algunes de les prestacions que integren el servei de televisió local, pot anar des de l’edició i la producció d’un programa o programes a la cessió d’un plató, o a la contractació de professionals, sempre i quan aquesta externalització no comporti la pèrdua, per part del gestor públic, de la capacitat de definir els continguts de la programació i dels serveis audiovisuals que s’ofereixin. En aquest sentit, entenem imprescindible que en el reglament d’organització i funcionament del servei es defineixi les missions de servei públic i que aquestes es concretin (mitjançant els objectius i les accions) en el contracte programa. Aquestes missions i la seva implementació, constitueixen el nucli de la prestació pública del servei, atès que són l’ideari sobre el qual es materialitzarà la programació.

3.-. Només molt excepcionalment, els prestadors de serveis televisió de gestió privada, per encàrrec de les administracions públiques podran difondre continguts de servei públic. En conseqüència, la seva aplicació quedarà restringida a aquells supòsits en que, d’acord amb l’article 36.4 LCA, el Consell de l’Audiovisual de Catalunya apreciï motius suficients per validar la viabilitat d’aquesta opció.

Barcelona, 18 de març de 2008

	Límits a l’externalització del servei públic de televisió digital local



	Vessant organitzativa
	No és externalitzable


	· Màxims responsables de la gestió del servei.

· Mínima estructura organitzativa.

· Recomanació: adjunts a direcció.



	Vessant elaboració de continguts i serveis audiovisuals


	No és

externalitzable


	· Definició dels continguts i serveis audiovisuals que s’ofereixin.

· Configuració de la graella diària.

· Elaboració de l’escaleta i del desenvolupament dels continguts dels programes informatius.

· Selecció de les persones convidades a tertúlies, debats i a altres formats de participació de grups polítics i socials significatius




Annex. Quadre resum 

� Resolució PRE/2804/2005, de 27 de setembre, per la qual es dóna publicitat a l’Acord del Govern de 20 de setembre de 2005, que estableix el procediment de concessió de programes de televisió digital local als municipis de Catalunya inclosos en les demarcacions establertes en el Pla tècnic nacional vigent de la televisió digital local i el règim jurídic d’aquestes. 





� Tingui’s present que a l’empara d’aquest mateix precepte, els conflictes que derivin de l'aplicació de les previsions del reglament d'organització i funcionament, pel que fa a aquests nomenaments, podran ésser tramesos al Consell de l'Audiovisual de Catalunya perquè hi exerceixi la mediació. No obstant això, aquesta actuació mediadora serà preceptiva quan els candidats a l'elecció com a màxims responsables de la gestió del servei obtinguin un vot majoritari però inferior als dos terços que preveu la llei. En aquest cas, s'haurà de remetre l'expedient al Consell de l'Audiovisual de Catalunya, que emetrà una proposta al ple, a l'assemblea d'electes o a l'òrgan plenari pertinent.


� Llei de l’Estat 30/2007, de 30 d’octubre, de contractes del Sector Públic.

